Author: Ingr
Last saved by: aa
Company: Hewlett-Packard Company

PREDKLADACIA SPRÁVA

Návrh zákona ktorým sa mení s dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá podľa Plánu legislatívnych úloh vlády Slovenskej republiky na rok 2013.

Návrh zákona sa predkladá z dôvodu, že Európska komisia rozhodla vo vzťahu k Slovenskej republike o vydaní odôvodneného stanoviska v konaní č. 2012/2062. Dôvodom pre vydanie odôvodneného stanoviska je nesprávna transpozícia smernice Európskeho parlamentu a Rady 2006/66/ES o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS (ďalej len „smernica 2006/66/ES“).
 
Cieľom návrhu zákona je zabezpečiť úplnú a správnu transpozíciu smernice 2006/66/ES do právneho poriadku Slovenskej republiky, čím sa dosiahne efektívne nakladanie s použitými batériami a akumulátormi a minimalizuje sa tak negatívny vplyv batérií a akumulátorov na životné prostredie a prispeje sa k ochrane, zachovaniu a zlepšeniu kvality životného prostredia. 

Návrh zákona v článku I zavádza tzv. rozšírenú zodpovednosť výrobcov batérií a akumulátorov, čo znamená, že výrobcovia nesú všetky finančné náklady spojené so zberom použitých batérií  akumulátorov a spracovaním a recykláciou všetkých zozbieraných použitých batérií a akumulátorov. Ďalej zákon zavádza kolektívne nakladanie s použitými batériami a akumulátormi, s presným vymedzením pravidiel vzniku kolektívnej organizácie, povinností kolektívnej organizácie ako aj pravidiel zániku kolektívnej organizácie.

Návrhom zákona sa transponuje aj článok 50 ods. 7 smernice Európskeho parlamentu a Rady 2010/75/EÚ z  24. novembra 2010 o priemyselných emisiách (integrovaná prevencia a kontrola znečisťovania životného prostredia). 

V článku II návrhu zákona  sa novelizuje zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.   V súvislosti so zavedením rozšírenej zodpovednosti výrobcov batérií a kumulátorov dochádza k vyňatiu použitých batérií a akumulátorov z komunálnych odpadov, za ktoré platia obyvatelia miestny poplatok.    

V  článku III sa novelizuje  zákon č. 119/2010 Z. z. o obaloch a o zmene zákona              č. 223/2001 Z. z. o odpadoch a o zmene a doplnení niektorých zákonov v znení neskorších predpisov (ďalej len “zákon o obaloch”), ktorým sa transponuje smernica Komisie 2013/2/EÚ zo 7. februára 2013, ktorou sa mení a dopĺňa príloha 1 k smernici Európskeho parlamentu a Rady 94/62/ES o obaloch a odpadoch z obalov (ďalej len „smernica o obaloch“). 

Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom  Európskej únie.

Predložený návrh zákona nebude mať vplyv na verejné financie, na rozpočty obcí alebo rozpočty vyšších územných celkov, na informatizáciu spoločnosti a na zamestnanosť. Bude mať negatívny aj pozitívny vplyv na podnikateľské prostredie a pozitívny vplyv na životné prostredie. 

Návrh zákona sa predkladá na rokovanie Legislatívnej rady vlády Slovenskej republiky s rozporom s Asociáciou zamestnávateľských zväzov a združení Slovenskej republiky.